钦定古今图书集成/明伦汇编/氏族典/第263卷 > 王铎
## 钦定古今图书集成/明伦汇编/氏族典/第263卷 > 王铎

按《唐书王铎传》：“铎字昭范，宰相播昆弟子也。会昌初，
擢进士第，累迁右补阙，集贤殿直学士。白敏中辟署
西川幕府。咸通后，仕寖显，历中书舍人、礼部侍郎。所
取多才实士，为世称挹。拜御史中丞，以户部侍郎判
度支。十二年，繇礼部尚书进同中书门下平章事，加
门下侍郎尚书左仆射，超拜司徒。韦保衡缘恩幸辅”
政，铎上疏祈解，乃以检校左仆射出为宣武节度使。
僖宗初，以左仆射召。始铎当国，练制度，智虑周密，时
论推允。会河南盗起，天下跂铎入辅，又郑畋数言其
贤，复拜门下侍郎、平章事。乾符六年，贼破江陵，朝廷
议置统帅，铎因请自率诸将督群盗。帝即以铎为侍
中、荆南节度使、诸道行营都统，封晋国公。俄而贼舍
广州鼓而北，铎退营襄阳，于是以高骈代之，贬太子
宾客，分司东都。未几，召拜太子少师。从天子入蜀，拜
司徒、门下侍郎、平章事，加侍中，复以太子太保平章
事。中和二年，以检校司徒、中书令为义成节度使、诸
道行营都统，判延资户部租庸等使。于是表崔安潜
自副，郑昌图、裴贽、裴枢、王搏等在幕府，以周岌、王重
荣、诸葛爽、康实、安师儒、时溥六节度为将佐，而中尉
西门思恭为监军，率卫兵洎梁、蜀师三万，壁盩、厔，移
檄天下。檄至，士气皆起，争欲破贼。黄巢战蹙，宦人田
令孜策贼必破，欲使功出于己，乃构铎于帝，罢为检
校司徒，以义成节度还屯。铎功危就而谗见夺，然卒
因其势困贼。后数月，复京师，策勋居关东诸镇第一。
四年，徙义昌节度使。铎世贵，出入裘马鲜明，妾侍且
众。过魏，乐彦祯子从训心利之，伏兵高鸡泊，劫之，铎
及家属吏佐三百馀人皆遇害。朝廷微弱，不能治其
冤，天下痛之。